Fredag er der endnu engang udsigt til en del sol.

Vejret fortsætter i samme spor fredag som de seneste dage. Fra morgenstunden ligger der nok engang en del skyer over Danmark. Særligt i Jylland, stedvis på Sjælland og på Bornholm er fredag begyndt noget skyet. Nogle steder over de sydlige egne er det endda med lav sigtbarhed på grund af havgus. Som dagen skrider frem, forventes solen at få bugt med de fleste skyer. Efterhånden udløser det endnu en solrig sommerdag som åbning på weekenden. Varmen fordeles anderledes af ændrede vindretning Ved middagstid forventes de fleste altså at have ganske solrigt vejr. Dog ser det ud til, at der kan hænge nogle højtliggende skyer over det meste af landet. Disse kan solen imidlertid sagtens skinne igennem. Dermed er der udsigt til endnu en flot eftermiddag, hvor mange sikkert vil søge mod stranden eller isboden. Se den nordjyske vejrudsigt for fredag herunder: Efter nogle dage, hvor de højeste temperaturer har været i de østlige landsdele, er dette vendt. Nu er det mod vest, man skal søge, hvis man vil have det varmest. Dette skyldes, at vinden er drejet om i østlig retning, hvor den blæser med en jævn til hård vind ned gennem Østersøen. Øst for Storebælt kommer temperaturen op på mellem 16 og 22 grader. Til gengæld kan man på Fyn og i Jylland nyde op mellem 20 og 26 graders sommervarme. Varmest bliver det i det centrale og sydlige Jylland samt på den nordvestlige del af Fyn. Dagens højeste temperaturer giver den fjerde meteorologiske sommerdag i træk, hvilket sker når termometret viser 25 grader eller derover. Flot sommeraften Det er fredag aften, og det betyder for mange en tur i byen. Hvad enten man er på festival eller skal holde havefest, kan det gøres under en flot blå himmel. Det solrige vejr fortsætter nemlig aftenen igennem, mens temperaturen holder sig omkring de 20 grader helt frem til solnedgang. Har man planer om at tænde op i grillen eller lave bål, kræver det dog ekstra opmærksomhed, da vi er oppe på 17 dage i træk uden nedbør, hvilket gør Danmark knastørt, og dermed er der høj brandfare i naturen.